ইন্টারনেটে সবথেকে বেশি ভিডিও-সন্ধান কোন বিষয়ে হয়ে থাকে— এই মর্মে একটা ক্যুইজ প্রশ্ন ছুড়ে দিলে একটা শব্দই উল্কাবৃষ্টির মতো আছড়াতে থাকবে। সেটা আপনিও জানেন, আম্মোও জানি। হ্যাঁ অন্তর্জালে সবথেকে কাঙ্ক্ষিত বস্তুটি হল পর্ন। কিন্তু ভিক্ট্রি-স্ট্যান্ডে তার ঠিক পরের ধাপেই রয়েছে এমন সব চিজ, যার মাথামুন্ডু বুঝে ওঠাই দায়। এর মধ্যে অন্যতম হল ক্রিপি ভিডিও।
না, একে ‘ভৌতিক’ বলতে গেলে কোথাও বাধবে আপনার। ‘অলৌকিক’ বলাই যাবে না। তাহলে কীসের দ্যোতক এই আজব ভিডিও-সকল?
অভিধান বলছে, ‘ক্রিপি’ শব্দের অর্থ— এমন কিছু, যা অস্বস্তির উদ্রেক করে। পরম বুঝদাররা বলে উঠতেই পারেন, বিংশ শতকের গোড়ায় শুরু হওয়া আর্ট-আন্দোলন ‘স্যুররিয়্যালিজম’-এর গর্ভজাত ছবিগুলিও তো অস্বস্তি উদ্রেককারীই ছিল। সালভাদোর দালির ছবি কি দর্শককে বিন্দুমাত্র স্বস্তি দেয়? দালি-রচিত চিত্রনাট্যে লুই বুনুয়েলের হস্তাবলেপনে তৈরি ২১ মিনিটের সিনেমা ‘আন শিয়েন আন্দালু’ বা ‘দ্য আন্দালুশিয়ান ডগ’ কি প্রবল অস্বস্তিদায়ক ছিল না?
হ্যাঁ। এ সবই সত্য। কিন্তু ইউটিউবে ভাইরাল হওয়া ক্রিপি ভিডিওগুলো কোনও অর্থেই দালি বা বুনুয়েলের জিনিয়াস-ধন্য কাজ নয়। তাঁদের সৃজনের গভীরে যে বহুস্তরীয় ব্যঞ্জনা নিহিত ছিল, সে সব এই ভিডিওতে নেই। এর প্রথম উদ্দেশ্য দর্শকের অস্বস্তি উৎপাদন, অন্তিম উদ্দেশ্যও তা-ই। এর কোনওটিতে যদি থেকে থাকে এক অদ্ভুত মুখাবয়বের কেউ আপনার দিকে তাকিয়ে রয়েছেন, তাঁর পিছনে কেবলই দৃশ্যের জন্ম হচ্ছে অথচ সেই তাকিয়ে থাকা মুখটির চোখে শকুনের চোখের মতই কোনও পলক পড়ছে না। কোনওটিতে আবার আবছায়া আলোয় কারও নাচ। সেই নৃত্যরত/নৃত্যরতা-র জেন্ডারও ধোঁয়াচ্ছন্ন। আর নাচ? বিশ্বের কোনও নৃত্য-ব্যাকরণ তার চরিত্র নিরূপণ করতে পারবে না। এভাবেই ক্রমে দেখা যাবে কারোর ঠৌঁট সেলাই করে জুড়ে দেওয়া হচ্ছে, কে যেন দেয়ালে ঝোলানো ছবি থেকে ছায়াশরীরে সুরুৎ করে বেরিয়ে ঘরময় ঘুরে বেড়াচ্ছেন, ব্যাকগ্রাউন্ডে দাউ দাউ বহ্নিশিখা রেখে এর ফ্যাকাশে-নারী গরম স্যুপের গামলায় মুখ ডুবিয়ে দিচ্ছেন ইত্যাদি ইত্যাদি।
কারা তোলেন এই সব ভিডিও? কারাই বা দেখেন? উত্তর সন্ধান করতে গেলে বেবাক হয়েই থাকতে হয়। মনস্তত্ত্ব বলছে, মানব মনের গহীনে ছুপে থাকা অজানিত ভয় আর আশঙ্কাগুলোকেই দৃশ্যমান করার চেষ্টায় থাকেন ক্রিপি ভিডিও-র নির্মাতারা। অনেক সময়েই এই সব ছোট ছোট ফুটেজে এমন লুক এবং ফিল দেওয়া থাকে, যাতে সেটাকে বহু পুরনো বলে মনে হয়। অনেক ভিডিওকে ‘ফাউন্ড ফুটেজ’ বলে মনে করার ব্যবস্থাও করা থাকে। সব মিলিয়ে ব্যাপারটা ‘ফেক’। সেটা দর্শক যে জানেন না, এমন নয়। কিন্তু আজগুবি আর ‘অপার্থিব’-র আকর্ষণে ক্রিপি-বাজরা সে সমস্ত কথা কানেও নেন না।
ক্রিপি ভিডিও-র সম্ভার থেকে দু’টি সংকলন রইল আপনার জন্য। নিজ-রিস্ক-এ দেখবেন।